Man vas vir moord op 86-jarige vrouArgieffoto Kapt. FC van Wyk, polisiewoordvoerder, het aan Maroela Media gesê die 42-jarige verdagte is Maandag in hegtenis geneem. Die vrou, wie se naam nie in hierdie stadium bekendgemaak kan word nie, is omstreeks 16:00 in haar huis in die Heemstede, Groenvallei, gevind. Haar hande was agter haar rug vasgebind en sy het kopbeserings opgedoen. ŉ Saak van moord en huisbraak is aanhangig gemaak. Van Wyk kon nie bewerings bevestig dat die verdagte ŉ werker is wat vroeër die vrou se huis se dak herstel het nie. Hy wou ook nie uitbrei of enige van die vrou se besittings in die verdagte se besit gevind is nie. Die verdagte sal binnekort in die Bellville-landdroshof verskyn.